Szarch2 fogalmak

## Harvard architektúra

Olyan számítógéprendszer, amelynél a programutasításokat és az adatokat fizikailag különálló memóriában tárolják. Például Pentium processzor család L1 szintű különálló adat- és utasításcache-e.

## Busztranzakció

A buszigények sorozata, amely az adatátvitel igénylésétől annak befejezéséig tart (több műveletből, buszciklusból állhat).

Egy busztranzakció lépései a következők lehetnek:

* sínhasználat igénylése (REQUEST)
* sínhasználat jogának odaítélése (ARBITRATION)
* címátvitel (ADRESSING) és adatátvitel (DATA TRANSFER)
* hibafelismerés (ERROR DETECTION)
* felszabadítás (RELEASE)

## Pufferelt közvetlen átírás (buffered write through, vagyis cache)

A cacheben megváltoztatott adatoknak főtárba való visszaírására alkalmazott közvetlen átírásnak a hatékonyságát javító módszer. A processzor a cacheben megváltozott főtárbeli adatokat egy íráspufferbe írja be, és nem várja meg a főtár írásának a befejeződését.

## Buszarbitráció

Sínhasználat jogának eldöntésére szolgáló folyamat. Akkor van jelentősége, ha egyidejűleg több aktív (master) eszköz is igényelheti a sín használatát. A buszarbitráció lehet központosított vagy szétosztott.

## Közvetlen adatcímzés / álcímzés

Az utasításban maga az az adat található meg, amellyel a műveletet végre kell
hajtani. Ezt a címzési eljárást még közvetlen értékadó címzésnek, álcímzésnek és literálcímzésnek is szokták nevezni.

## Soros konzisztencia / szuperskalár processzorok

Párhuzamos utasítás-végrehajtásnál a processzor konzisztencia és memóriakonzisztencia együttese, biztosításának legfontosabb eszköze az átrendező puffertár (ROB).

## Aszinkron adatátvitel

Az adatátvitelnek az a módja, amikor az Adó és Vevő működését nem szinkronizálja
azonos órajel. Az átvitt adatok kezdetét egy start jel, végét pedig egy stop jel jelzi.

## Soros buszfoglalási eljárás

A központosított buszarbitráció egyik módszere. Jellemzője, hogy a mastereknek egy közös "request" és egy felfűzött (daisy-chain) "grant" vezérlővonala van. Az eszközök sorba vannak kötve, és sorrendjük határozza meg, hogy mikor kaphatnak jogosultságot a sín használatára. A sínvezérlőhöz közelebbi master prioritása magasabb.

## Laphiba

Egy programfolyamat egy utasítása olyan virtuális címre hivatkozik, amelynek megfelelő lap nincs a főtárban. A laphiba kivétel megszakítja a futó programot, és a vezérlést megkapja az operációs rendszer laphiba kezelő rutinja, amely a hivatkozott lapot betölti a főtárba.

## Aszinkron sínvezérlés

A számítógép sínrendszerén történő adatátvitel vezérlésének egyik formája, amikor az Adó és Vevő egység nem használ közös órajelet. Mivel ekkor az események tetszőleges időpontokban bekövetkezhetnek, ezért a sínre csatlakozó eszközök zavartalan együttműködéséhez egy kapcsolatfelvétel és vétel visszaigazolási eljárás (handshake) szükséges. Ennek a sínvezérlésnek az előnye, hogy nagyon eltérő sebességű eszközök kiszolgálását is lehetővé teszi. Hátránya viszont, hogy a protokollba be kell építeni a relatíve bonyolult aszinkron, kettős "handshake" eljárást.

## MESI protokoll (MODIFIED, EXCLUSIVE, SHARED, INVALID PROTOCOL)

A főtár és a cachetárak azonosságát biztosító szabványeljárás. Alkalmazása esetén a cachetárak blokkjainak lehetséges állapotai:

* módosított, amely esetben a cachetár blokkja a főtárblokkhoz képest módosítva lett, és most ez tartalmazza az aktuális adatokat;
* kizárólagos, ekkor a cacheblokk megegyezik a főtárblokkal, és ez a blokk más cacheben nem található meg;
* megosztott vagy közös, ekkor a cacheblokk a főtárral egyező, érvényes adatokat tartalmaz, de ez a blokk több cacheben is megtalálható;
* érvénytelen, amikor a cacheblokk már nem aktuális adatokat tartalmaz (például egy másik cacheben már módosították).

## SRAM = Statikus RAM (STATIC RANDOM ACCESS MEMORY)

A félvezető memória (RAM) egy fajtája, működési elve a billenőkör (flip-flop) logikáján alapszik. Addig megőrzi az információt, amíg az eszköz működtetéséhez az áramellátás biztosított. Az SRAM-ot általában a gyorsítótárakban használják.

## Utasítás-számláló regiszter (PROGRAM COUNTER, INSTRUCTION POINTER)

A program futása során a legközelebb végrehajtandó utasítás memóriabeli címét (helyét) tartalmazó regiszter.

## Közvetlen hozzáférésü tároló

Olyan tároló,melyben az adatokat felvitelük sorrendjétől függetlenül lehet elérni, bármelyik tárolt adat beírása körülbelül azonos idő alatt történik meg, valamennyi rekesz hozzáférési ideje lényegében egyenlő.

## Programozott bevitel/kivitel = Programozott I/O, PIO (PROGRAMMED INPUT-OUTPUT)

Az I/O műveletek végrehajtásának egyik módszere, amikor az adatátvitelt az I/O eszköz és a főtár között egy program vezérli. A processzor az I/O művelet teljes ideje alatt foglalt.

## SDRAM (Synchronous Dynamic Random Access Memory)

Szinkronizált dinamikus RAM. Nagy hozzáférési sebességét a processzor és a memória működésének időbeli összehangolásával érik el (a RAM a memória írási és olvasási műveleteit a processzor működését meghatározó órajelhez szinkronizálja).

## Mikroprogram (MICROPROGRAM)

A gépi utasítás elemi lépéseinek végrehajtását vezérlő program, amelyet általában egy csak olvasható tárban, a mikroprogramtárban tárolnak. Mikroprogramozott számítógépeknél az adott utasítás kódja alapján választódik ki a mikroprogramtárból az a mikroprogram, amely a vonatkozó utasítást megvalósítja.

## ALU (Arithmetic Logic Unit)

A processzor aritmetikai, összehasonlítási és logikai műveleteket végrehajtó részegysége.